Solidariteit Beweging maak omvattende blyplan bekend | Maroela Media
Die Solidariteit Beweging gaan eerskomende Donderdag tydens 'n toekomsberaad 'n omvattende blyplan in Pretoria bekend maak. Die multimiljardrand-plan sluit opleidingsinstellings, skole, veiligheidsnetwerke, werkplanne, kultuurplanne, 'n maatskaplike strategie, media-instellings, internasionale steunwerwing en meer in.
Daar word beplan om bykans R8 miljard se kapitaal vanaf 2020 tot 2030 daarvoor te mobiliseer. Daar word voorsien dat tienduisende mense elk 'n bietjie sal gee. Solidariteit-lede gee reeds R10 per maand.
'n Nuwe eiendomsbeleggingsmaatskappy, Kanton, gaan ook gestig word waar beleggers teen 'n opbrengs in die eiendomme kan belê. Daar word ook beplan om Virseker verder uit te bou en ander besigheidsinisiatiewe word in die vooruitsig gestel.
'n Konsentrasiestrategie maak 'n groot deel van die 2030-plan uit. Die Solidariteit Beweging het 30 ankerdorpe geïdentifiseer waarheen Afrikaners natuurlik trek. Daar word voorsien dat 67% van Afrikaners in 2030 in dié ankerdorpe sal wees en 95% van Afrikaners sal binne twee ure se ry van die ankerdorpe bly.
Die plan maak ook meer inligting oor Akademia, die Beweging se nuwe hoëronderwysinstelling, bekend. Volgens die plan beplan Akademia om tussen 30 en 40 nuwe grade te akkrediteer, en gaan 'n nuwe kampus gebou word wat 6 000 studente kan akkommodeer. Nog Akademia-sentrums gaan dwarsoor Suid-Afrika geopen word sodat almal wat in, of in die omgewing van ankerdorpe bly, toegang tot tersiêre studie kan kry.
Die plan maak ook meer besonderhede bekend oor die bou van die nuwe Sol-Tech-kampus, asook planne om 'n nuwe Afrikaanse skoolstelsel saam met vennote te ontwikkel. Die Solidariteit Helpende Hand se Studiefondssentrum het bekend gemaak dat reeds R200 miljoen se studiehulp aan 5 000 studente uitbetaal is. Daar word beplan om die beursplatform tot R1 miljard uit te bou.
"Deur hierdie reuseblyplan stuur ons 'n sterk boodskap uit namens die miljoene mense wat hier gaan bly. Ons bly hier, maar ons gaan nie stilbly of stilsit nie. Al die onderskeie instellings van die Solidariteit Beweging gaan werk om 'n toekoms te skep waar die Afrikanerkultuurgemeenskap en die Afrikaanse taalgemeenskap vry, veilig en voorspoedig kan wees. Ons geskiedenis wys dat ons nie klein plannetjies maak nie. Ons maak groot planne en voer dit uit," het Buys gesê.
Solidariteit het ook bekend gemaak dat hy 'n netwerk van beroepsgildes gaan vestig. Verdere regstappe en internasionale klagte teen die regering se beleid van rassekwotas word beplan. Daar word ook bekend gemaak dat nasionale gesondheidsversekering en planne om pensioenfondse te gebruik om sukkelende staatsondernemings te help, aktief teengestaan gaan word. Groter planne vir wettige belastingprotes en optrede teen belastingplunderaars is ook in die 2030-plan ingesluit.
'n Ander kernelement van die blyplan is veiligheid. AfriForum beplan om 200 gemeenskapsveiligheidstrukture te vestig en 20 000 buurtwaglede voor 2030. 'n Sekuriteitsmaatskappy, wat gaan help met beveiliging, gaan ook gevestig word.
Ek is so bly ek is n lid van Solidariteit! !
Julle gee ons weer hoop vir die toekoms van ons kinders. Dankie vir jul harde werk.
Ons soek selfbeskiking. Ons eie land. Net tyd sal weet of die plan werk.
Dit is uitstekend, kan julle dink wat ons kan doen as ons kan afstig van SA en ons eie lesotho kan kry want huidiglik bly ons steeds onder die anc regime,sy wette en reëls,sy onbevoegde leiers en dan moet ons hom nog belasting betaal sodat ons verder onderdruk kan word.
Klink na n goeie plan mnr. Buys, maar tensy ek dit nie raak lees nie, sien ek geen beplanning vir goedkoper bejaarde sorg nie, wel goeie planne vir die jeug se toekoms, waarvoor ek dankbaar is vir my kleinkinders se toekoms, maar bejaardesorg is so duur vandag, dat ons bejaardes nie goeie sorg kan bekostig nie. Sterkte met die beplanning